МЕМОRANDUM   
 medzi
Ministerstvom školstva Slovenskej republiky 
a 
Ministerstvom školstva a vedy Kazašskej  republiky
o spolupráci v oblasti vzdelávania

Ministerstvo školstva Slovenskej republiky  a Ministerstvo školstva a vedy Kazašskej republiky (ďalej len „strany“),
-	želajúc si rozvíjať vzťahy priateľstva a spolupráce medzi národmi štátov strán na základe vzájomnej úcty a rovnoprávnosti,
-	berúc do úvahy skutočnosť, že vzájomná spolupráca je dôležitým prvkom zvyšovania kvality školského systému, spolupráce medzi univerzitami, stimulovania akademickej mobility,
dohodli sa takto:

 Článok 1

Strany spolupracujú v týchto oblastiach:
-	výmena informácií o obsahu, štruktúre školstva a priebehu reformy školského systému,
-	výmena informácií v oblasti riadenia školstva,
-	výmena učebných a metodických materiálov,
-	výmena študentov v rámci magisterských, inžinierskych a doktorandských študijných programov,  pedagogických a vedeckovýskumných pracovníkov, 
-	podpora rozvoja priamej spolupráce medzi vzdelávacími inštitúciami Slovenskej republiky   
             a vzdelávacími inštitúciami Kazašskej republiky,
ako aj v ďalších oblastiach predstavujúcich vzájomný záujem v rámci tohto memoranda.

Článok 2 
Strany si každoročne vzájomne vymenia študentov akreditovaných študijných programov      uskutočňovaných  vzdelávacími  inštitúciami oboch štátov:
- v rámci magisterského a inžinierskeho štúdia -  2 študentov, 
- v rámci doktorandského štúdia  - 2 študentov.
Podmienkou štúdia je ovládanie jazyka prijímajúcej strany alebo anglického jazyka.
Doba štúdia každého účastníka výmeny je od troch do desať mesiacov.

Článok 3
Prijímajúca strana oslobodzuje účastníkov výmeny uskutočňovanej podľa článku 2 tohto memoranda od platby za štúdium, používanie učebných pomôcok, vedecko-technickej dokumentácie    a výskumného zariadenia.
Prijímajúca strana účastníkom výmen zabezpečí:
-	bezplatné štúdium, vykonávanie vedeckovýskumnej práce podľa programu štúdia a učebného plánu;
-	ubytovanie za tých istých podmienok, aké sa poskytujú občanom daného štátu;
Prijímajúca strana vypláca účastníkom výmeny štipendiá v súlade s platnými vnútroštátnymi právnymi predpismi daného štátu:
-	pre účastníkov výmeny z kazašskej strany vo výške stanovenej pre  zahraničných študentov študujúcich  v Slovenskej republike s príslušnou valorizáciou;
-	pre účastníkov výmeny zo slovenskej strany vo výške stanovenej pre kazašských občanov v 
             Kazašskej republike. V prípade potreby slovenská strana poskytne svojim občanom príplatok    k štipendiu.

        Účastníci výmeny sú povinní zabezpečiť si zdravotné poistenie na svoje náklady alebo na náklady sponzorov.

Účastníci výmeny z kazašskej strany si hradia zahraničné cestovné výdavky na svoje náklady alebo na náklady  svojich sponzorov.
Slovenská strana hradí zahraničné cestovné výdavky svojim účastníkom výmeny do miesta štúdia a späť.  
Článok 4
Vysielajúca strana  každoročne predloží prijímajúcej strane najneskôr do 30. apríla zoznam, ako aj potrebné doklady kandidátov vysielaných  na štúdium  v súlade s článkom 2 tohto memoranda. 
        Prijímajúca strana každoročne najneskôr do 30.júna informuje vysielajúcu stranu o prijatí navrhnutých kandidátov a  tiež oznámi názvy prijímajúcich vzdelávacích inštitúcií a termíny štúdia.
Vysielajúca strana oznámi prijímajúcej strane dátum príchodu štipendistov, a to najneskôr dva týždne pred začatím štúdia.
Prijímajúca strana informuje  vysielajúcu stranu o rozmiestnení štipendistov.

Článok 5
V súlade s postupom poskytovania rozvojovej pomoci Slovenskou republikou rozvojovým krajinám, slovenská strana každoročne poskytne vládne štipendiá na štúdium na vysokých školách v Slovenskej republike (kandidát nesmie mať menej ako 18 rokov).

Článok 6
Strany podporujú spoluprácu medzi vzdelávacími inštitúciami oboch štátov v oblasti vzdelávacej a vedeckovýskumnej činnosti na základe dohôd, v ktorých sú určené práva, povinnosti a zodpovednosť uvedených  inštitúcií.

Článok 7
Strany podporujú organizovanie vedeckých a vzdelávacích seminárov, konferencií a sympózií  na základe dohôd o priamej spolupráci  medzi vzdelávacími inštitúciami oboch štátov.

Článok 8
Ustanovenia tohto memoranda sa uplatňujú bez toho, aby boli dotknuté práva a povinnosti strán vyplývajúce z iných medzinárodných zmlúv, ktorých účastníkmi sú ich štáty.

Článok 9
Ustanovenia tohto memoranda  môžu byť  menené a doplňované  na základe vzájomnej dohody medzi stranami.   Zmeny a doplnky   musia byť vykonané písomnou formou.

Článok 10
Sporné otázky, ktoré vzniknú pri výklade alebo uplatňovaní ustanovení tohto memoranda  budú  strany riešiť  diplomatickou cestou.

Článok 11
Toto memorandum nadobudne platnosť dňom podpisu.
Toto memorandum sa uzaviera na dobu troch rokov a jeho platnosť bude automaticky predlžovaná na ďalšie tri roky, ak žiadna zo strán najneskôr šesť mesiacov pred uplynutím doby jeho platnosti nedoručí druhej strane  diplomatickou cestou jeho písomnú výpoveď.  
Ukončenie platnosti tohto memoranda nebude mať vplyv na rozpracované projekty alebo programy, ktoré budú dokončené aj po ukončení platnosti tohto memoranda.

Dané v Astane dňa 3. novembra 2009 vo dvoch pôvodných vyhotoveniach, každé z nich v slovenskom, kazašskom a ruskom jazyku. V prípade rozdielnosti výkladu je rozhodujúce znenie v ruskom jazyku.

Za Ministerstvo školstva                                            Za Ministerstvo školstva a vedy
Slovenskej  republiky                                                  Kazašskej republiky

             Dušan Podhorský, v. r.                                                 Tuymebaev Zhensett Kanseitovich, v. r.
             veľvyslanec SR                                                              minister školstva a vedy KR